**BESZÁMOLÓ**

**EFOP-3.3.5-19-2020-00041** számú pályázatban megvalósuló program

|  |  |
| --- | --- |
| **Intézmény** | Atkári Petőfi Sándor Általános Iskola |
| **Program típusa** | napközis |
| **Tematika** | Környezetvédelem, természetismeret, tudatos fogyasztói magatartás |
| **Heti terv elnevezése** | Hatásunk a környezetünkre |
| **Időszaka** | 2021. 06. 21. – 06. 25. |
| **Helyszíne** | Atkári Petőfi Sándor Általános Iskola |
| **Tanulók száma** | 17 |
| **Vezetőpedagógus neve** | Tősér Gyuláné |
| **Egyéb kísérők neve, szerepköre (segítőpe-dagógus, közösségi szolgálatos, önkéntes)** | Mihalik Adrienn segítő pedagógus |

**Szöveges beszámoló a megvalósult programról:**

Nagy várakozással tekintettem a táborra. Örültem, hogy a saját osztályommal lehetek, akik ebben a tanévben első osztályosok voltak. A tanórán kívüli programokat nagyon jó közösségépítő lehetőségnek tartom.

Fontosnak tartom a tanulók környezettudatos szemléletének fejlesztését, melyre a tanév folyamán is odafigyeltem.

A tábor programjának sokszínűsége játékos formában, életkori sajátosságaik figyelembevételével tette lehetővé ismereteik rendszerezését a természetről, hulladékhasznosításról, egészséges táplálkozásról. A programelemek megvalósítása során fejlődött fantáziájuk, gondolkodásuk, az összefüggések megfigyelései.

A programelemek megvalósítása:

Programnyitás: A foglalkozás célja a programhét tartalmának és struktúrájának átbeszélése volt. Csoport-szabályok közös megbeszélése, elfogadása; általános napirend, heti rend tisztázása. A megalkotott csoportszabályzatot kihelyeztük a teremben. Varázsnaptárt készítettünk, melyre a tábor idején minden reggel kikerültek a napi események piktogramok formájában.

A mesés természet ökomese gyűjteményből a Tündérország rózsái c. mesét dolgoztuk fel, illusztrációt készítettünk hozzá. Az alkotásokból kiállítást rendeztünk.

Hulladékaink: Megtekintettük a „Földlakók” Fenntarthatósági Turné – szelektív hulladékgyűjtés c. filmet. Megbeszéltük, hogy milyen színűek a szelektív gyűjtők, melyikbe milyen anyagú hulladékot lehet helyezni. A megfelelő higiéniai alapelveket betartva egy zsák elemeit válogattuk szét. A hulladékgyűjtőknek megfelelő színű színes lapokat helyeztem ki, amelyekhez a megfelelő hulladékot lerakták a gyerekek.

Csoportos feladat: Minden csoport kapott egy lapot, melyre a különböző szelektív gyűjtők voltak felrajzolva, valamint kis képeket, melyek a hulladékokat ábrázolták. A kis képeket szelektíven szét kellett gyűjteni, majd a megfelelő tárolóhoz ragasztani. Learning Apps tankockákat oldottak meg a gyerekek a témával kapcsolatosan.

Az Állati hangzavar játékot, valamint A kalóz kincse játékot játszottuk, melyeket a gyerekek nagyon megkedveltek, a hét során többször is megismételtük.

Komposztálható hulladékaim

Cél, hogy ismerkedjenek meg a tanulók a hulladékkezelés egyszerű formájával.

Ráhangolódásként felolvastam a Guszti, a giliszta c. mesét, illetve megnéztük a Gilisztafarm c. filmet. A témával kapcsolatban kötetlen beszélgetés alakult ki. Több tanulónak volt már előzetes ismerete a komposztálásról.

A faluban elmentünk egy tanulónkhoz, mert az ő szülei foglalkoznak komposztálással. A komposztkészítés gyakorlati fortélyait ismerhettük meg szülői segítséggel, valamint megnéztük a veteményes kertbe ültetett növényeiket is.

A természet jobban tudja

A foglalkozás során a fákkal, faanyaggal ismerkedtünk meg. Megnéztük az Albert mondja, a természet jobban tudja sorozatból A fa nem csak egy fa c. részt. Megbeszéltük a filmben látottakat, majd felidéztük a szereplőket.

Minden tanuló választhatott, melyik szereplőt szeretné bábként megformázni. Sokan voltak, akik több szereplőt is elkészítettek.

Játékaink a Páros fakeresés, valamint Memóriajáték volt, melyek egyben tanulságosak, de nagyon mókásak is.

A családom

Otthonról hozott családi fotók alapján kötetlen beszélgetés alakult ki. Mindenki bemutatta a családját. Beszélgettünk a szokásaikról, hagyományaikról. Ki milyen tevékenységet végez otthon, mi a kedvenc hobbijuk, egyéb szabadidős tevékenységeik. Próbálkoztunk családfa készítéssel is, de a gyerekek szívesebben rajzoltak a család kedvenc tevékenységéről.

A Mániákus család, valamint Amőba játékot játszottuk, melyek nagy figyelmet igényeltek.

Energia az otthonomban

A gyerekek összegyűjtötték és listázták az otthon található elektromos eszközöket. Kielemzésre került az ételek feldolgozásához, valamint hűtéséhez szükséges energiahasználat. Tudatosítottuk mennyire fontos a tudatos energiafogyasztás és az energiatakarékos életmód.

Az energiakaland.hu oldallal megismerkedtünk, és csapatokban játszottunk az „energiakuckó, energiakaland, energiaotthon” játékkal. A Villanykommandó játék nagy sikert aratott.

Kirándulás

A mátrafüredi Harkály Házba látogattunk el, mely ökoturisztikai és környezeti nevelési központként várja a vendégeket.

Az épületben interaktív kiállítás keretében ismerkedtünk meg a Mátra élővilágával, természeti kincseivel.

A nagy hőség miatt csak rövid túrát terveztünk Mátrafüreden. Elsétáltunk a patakhoz. Ott figyeltük meg a növényeket, hallgattuk az erdő zajait. Visszatérve a táborba, megbeszéltük a látottakat.

A nagy forróság miatt a gyerekek nagyon elfáradtak, ezért spontán mozidélutánt tartottunk. Az égig érő fű c. gyermekfilmet néztük meg.

Ételeid – Az vagy, amit megeszel

Learning Apps csoportosító feladat segítségével egészséges és kevésbé egészséges ételeket válogattunk. Megismerkedtünk az ételpiramis fogalmával, felépítésével.

Előzetes feladat volt, hogy hozzanak olyan reklámújságot a gyerekek, melyekben élelmiszerek találhatók.

Ezekből válogattak élelmiszereket, és azokat csoportban dolgozva az előre megrajzolt ételpiramis sablon megfelelő helyére ragasztották.

Három saláta képét, a hozzávalókat, valamint azok receptjét kapták meg a csoportok. A recept alapján szét kellett válogatni a hozzávalókat, és a megfelelő kép alá ragasztani.

Megismerkedtünk az egészséges gyerek életmódjának 10 pontjával, majd csoportonként plakátkészítés volt a feladat.

Programzárás

A hét eseményeit a varázsnaptár segítségével áttekintettük, visszanéztük a fotókat. Véleményüket szabadon megfogalmazhatták a táborról.

Tartalmas, sokszínű tábori napokat éltünk át. A tanulók nagyon aktívak voltak, rengeteg pozitív élménnyel, ismerettel gazdagodtak. Nagyon jól érezték magukat.

Különösen tetszett a program gazdag ötlet- és játékgyűjteménye, melyet a jövőben is szeretnék hasznosítani munkám során.

Atkár, 2021. június 28.

………………………………………

Vezetőpedagógus aláírása











